CSA Steaua este blocată pentru al treilea sezon consecutiv în liga secundă. În precedentele două sezoane, echipa lui Daniel Oprița s-a calificat în play-off și a luptat pentru promovare, însă forma de organizare i-a împiedicat pe "militari" să urce pe prima scenă. În actuala stagiune, clubul deținut de Ministerul Apărării Naționale va juca în play-out-ul ligii secunde.
CSA Steaua nu poate promova în SuperLiga, deoarece reprezintă un club de drept public. "Militarii" au fost cel mai aproape de asocierea cu un privat, care să le confere dreptul de promovare, în vara anului trecut. Mai mult decât atât, CSA Steaua se pregătise la nivel administrativ pentru promovarea în primul eșalon.
La începutul sezonului trecut, clubul din Ghencea a depus la Registrul Național ONG denumirea pe care ar fi folosit-o în cazul în care echipa deținută de MApN s-ar fi asociat cu un privat, iar "militarii" ar fi obținut dreptul, pe parte sportivă, de a promova în SuperLiga.
Totuși, negocierile pe care conducătorii din MApN le-au purtat cu diverși oameni de afaceri nu s-au materializat, iar "militarii" au rămas din nou blocați în liga secundă. În vara anului trecut, CSA Steaua rezervase denumirea "Asociația Club Sportiv Steaua București – Clubul de Lângă Inimă!", în cazul în care discuțiile pentru asocierea cu un privat s-ar fi concretizat.
În cele din urmă, nu s-a ajuns la un consens, deoarece Clubul Sportiv al Armatei Steaua dorea un ONG, în timp ce investitorii au optat pentru SA. Între timp, clubul antrenat de Daniel Oprița a primit o nouă lovitură.
Conform paginii dedicate suporterilor CSA Steaua, "Fidelis Steaua", perioada de rezervare a numelui ales de CSA Steaua pentru promovarea pe prima scenă, "Asociația Club Sportiv Steaua București – Clubul de lângă inimă!", a expirat. Perioada de rezervare a luat sfârșit vineri, 22 martie 2024.
Mai mult decât atât, sursa menționată a precizat că CSA Steaua nu a pus pe masă niciun proiect concret în fața conducătorilor MApN pentru ca aceștia să ia vreo hotărâre. De altfel, clubul antrenat de Daniel Oprița nu a venit cu vreo propunere pentru șefii Ministerului Apărării în cei 3 ani de la promovarea în liga secundă.
Situația administrativă de la CSA Steaua își pune din ce în ce mai mult amprenta asupra situației sportive. În urmă cu două sezoane, "militarii" au terminat pe locul 4 în play-off, care duce la barajul pentru promovarea în SuperLiga.
În urmă cu un sezon, echipa antrenată de Daniel Oprița a încheiat în play-off pe locul 2, care duce direct în SuperLiga, însă din cauza formei de organizare "militarii" au rămas în liga secundă. În actuala stagiune, CSA Steaua a terminat sezonul regulat abia pe locul 8.
"Militarii" vor juca pentru prima oară în play-out-ul ligii secunde. "Roș-albaștriii" au fost repartizați în Grupa B a play-out-ului, unde ocupă locul 2 la egalitate cu liderul Chindia Târgoviște. Celelalte echipe pe care le înfruntă CSA Steaua sunt Concordia Chiajna, CSM Slatina, Viitorul Tg. Jiu, CS Tunari și Progresul Spartac.